**Ministru kabineta noteikumu projekta "Bijušās LPSR Valsts drošības komitejas dokumentu publiskās pieejamības noteikumi" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts "Bijušās LPSR Valsts drošības komitejas dokumentu publiskās pieejamības noteikumi" (turpmāk – projekts) izstrādāts, lai izpildītu Ministru kabinetam paredzēto pilnvarojumu un noteiktu LPSR Valsts drošības komitejas (turpmāk - VDK) dokumentu izmantošanu, publiskās pieejamības apjomu un kārtību. Minētā mērķa sasniegšanai projektā paredzēts paplašināt VDK dokumentu pieejamību. Paredzēts, ka noteikumi stāsies spēkā 2018. gada 1. novembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz likuma "Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu" (turpmāk – Likums) 10. panta otro daļu, 18. panta otro daļu un Ministru prezidenta 2014. gada 8. decembra rezolūciju Nr. 2014.-UZD-1687. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014. gada 8. maijā Saeima pieņēma grozījumus Likumā, paredzot bijušās LPSR Valsts drošības komitejas (turpmāk – VDK) dokumentu zinātniskās izpētes veikšanu. Likumā tika paredzēts, ka atbilstoši Likuma mērķim VDK dokumentu zinātnisko izpēti veic Ministru kabineta izveidota speciāla starpdisciplināra komisija (turpmāk – Komisija). Likuma 18. panta otrajā daļā tika paredzēts, ka VDK dokumenti pēc to zinātniskās izpētes ir publiski pieejami Ministru kabineta noteiktajā apjomā un kārtībā. Saskaņā ar Likuma pārejas noteikumu 9. punktu minētos noteikumus Ministru kabinets izdod līdz 2018. gada 31. oktobrim. Līdz šo noteikumu spēkā stāšanās dienai ir piemērojami Ministru kabineta 1995. gada 13. jūnija noteikumi Nr. 151 "Noteikumi par Totalitārisma seku dokumentēšanas centra rīcībā esošo Valsts drošības komitejas dokumentu izmantošanas kārtību", ciktāl tie nav pretrunā ar šo likumu.Pieņemot 2014. gada 8. maija grozījumus Likumā un paredzot VDK dokumentu zinātnisko izpēti, likumdevēja mērķis bija paplašināt VDK dokumentu publisko pieejamību, sākotnēji veicot to zinātnisku izpēti. Kā liecina Saeimas sēžu stenogrammā iekļautā informācija, likumdevēja griba bija zinātniskās izpētes gaitā pilnībā atklāt cēloņsakarības, konkrētus vēsturiskos apstākļus un visu VDK pavēļu devēju un izpildītāju sistēmas mijiedarbību un saistības (Saeimas deputāte I. Mūrniece (VL-TB/LNNK), no likumprojekta „Grozījumi likumā „Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu”” (Nr. 1022/Lp11) izskatīšanas pirms 3. lasījuma stenogrammas, pieejams:http://titania.saeima.lv/LIVS11/saeimalivs11.nsf/0/AF9E4A7F3E6FBF56C2257CD8004B30E5?OpenDocument). Likumdevējs vēlējās, lai, veicot attiecīgo analīzi, būtu ievērotas visas zinātniskās metodes, lai izpēte notiktu kvalitatīvi (deputāts A. Judins (VIENOTĪBA), turpat).  Projekts izstrādāts, ievērojot likumdevēja doto deleģējumu un ņemot vērā esošo situāciju VDK zinātniskajā izpētē. Ar Ministru kabineta 2014. gada 20. augusta rīkojumu Nr. 433 “Par speciālās starpdisciplinārās komisijas izveidi Valsts drošības komitejas dokumentu izpētei” tika izveidota zinātniskās izpētes komisija (turpmāk arī – komisija) likuma "Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu" 18. panta 1.2 daļā paredzētā uzdevuma īstenošanai. Minētā rīkojuma 4. punkts noteica, ka komisija izstrādā darba plānu laikposmam no 2015. gada 1. janvāra līdz 2018. gada 31. maijam, paredzot komisijas darba gada pārskata sagatavošanu un pieņemšanu par 2015. un 2016. gadu un komisijas darba gala pārskata sagatavošanu un pieņemšanu līdz 2018. gada 31. maijam. Minētajā termiņā un līdz projekta gatavošanas brīdim šāds pārskats Ministru kabinetā netika iesniegts. Komisijas zinātniskā pētījuma galarezultāts ir iesniegts Saeimas Cilvēktiesību un sabiedrisko lietu komisijai un ir pieejams Saeimas mājaslapā: [http://titania.saeima.lv/LIVS12/saeimalivs12.nsf/webAll?SearchView&Query=([Title]=\*VDK\*)&SearchMax=0&SearchOrder=4](http://titania.saeima.lv/LIVS12/saeimalivs12.nsf/webAll?SearchView&Query=(%5bTitle%5d=*VDK*)&SearchMax=0&SearchOrder=4). Ievērojot komisijas VDK dokumentu zinātniskās izpētes rezultātā sniegtos ierosinājumus par VDK dokumentu publiskās pieejamības paplašināšanu, ievērojot likumdevēja gribu un sabiedrības intereses, VDK dokumentu izpēte ir turpināma, paplašinot pētniecības iespējas un nodrošinot sabiedrībai nepastarpinātu pieeju VDK dokumentos iekļautajai informācijai. Likuma 10. panta pirmā daļa noteic, ka VDK dokumentus drīkst izmantot tikai atbilstoši Likuma mērķiem. Likuma mērķi ir iekļauti Likuma 1. pantā: 1) nodrošināt VDK dokumentu kā vienota valsts īpašumā esoša vēsturisku dokumentu kompleksa saglabāšanu;2) noteikt kārtību, kādā izmantojami VDK dokumenti;3) ļaut apzināt un dot iespēju novērtēt atsevišķu personu sadarbību ar VDK;4) dot iespēju uzsākt kriminālvajāšanu pret personām, kuras, sadarbojoties ar VDK, izdarījušas noziegumus;5) radīt iespēju politiski, juridiski un morāli reabilitēt personas, kuras VDK represējusi, vajājusi un izspiegojusi; 6) dot iespēju zinātniski, vēsturiski un juridiski izpētīt un izvērtēt materiālo un morālo kaitējumu, ko VDK nodarījusi Latvijas valstij un tās iedzīvotājiem. Ievērojot Likumā paredzēto pilnvarojumu, projekta regulējuma mērķis ir nodrošināt plašāku VDK dokumentu pieejamību sabiedrības informēšanai, kā arī zinātniskam, vēsturiskam un juridiskam novērtējumam, lai veicinātu sabiedrības iespējas iepazīt totalitāra režīma sekas un novērstu totalitārisma atkārtošanās iespēju. Sabiedrībai dodama iespēja tieši un nepastarpināti pārliecināties par totalitārā režīma izmantotajām metodēm un represīvo sabiedrības kontroli un ietekmēšanu. Ņemot vērā Latvijas vēsturē pastāvējušo totalitāro režīmu un tā radītās sekas, VDK dokumentu pieejamības paplašināšana vērtējama kā nozīmīga sabiedrības interese. VDK dokumentu, kuros nav informācijas par konkrētām fiziskajām personām, izmantošanas un publicēšanas apjomu nosaka Likuma 18. panta pirmā daļa, kas noteic, ka VDK dokumenti, kuros nav informācijas par konkrētām fiziskajām personām, ir izmantojami un publicējami bez ierobežojumiem. Tomēr sabiedrības interesi izraisa tieši VDK aģentu kartotēka. Jāņem gan vērā, ka VDK aģentu personas (personas dati par aģentu) un darba lietas (norādes par aģenta iesaisti konkrētā operatīvās izstrādes lietā, operatīvā darbinieka dotie uzdevumi, aģenta atskaites par darbu (ar aģenta parakstu)), pēc kurām ir iespējams izvērtēt sadarbības apjomu un raksturu, ir aizvestas uz Krieviju. Arī daudzi citi VDK dokumenti ir pārvietoti uz Krieviju, un tātad daļa dokumentu satura šobrīd nav pieejami, kas liedz pilnībā izprast citu saistīto dokumentu kontekstu. Neskatoties uz minēto, ir izpildāms likumdevēja uzdevums noteikt VDK dokumentu publiskas pieejamības kārtību un apjomu, ievērojot iepriekš minētos apsvērumus, un pieļaujot, ka Latvijas rīcībā nekad nenonāks visi VDK dokumenti.Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) apsvērumu 73. punktā norādīts, ka ar Eiropas Savienības vai dalībvalsts tiesību aktiem var piemērot ierobežojumus attiecībā uz konkrētiem principiem un tiesībām uz informāciju, piekļuvi personas datiem, to labošanu vai dzēšanu, tiesībām uz datu pārnešanu, tiesībām iebilst, lēmumiem, kas pamatojas uz profilēšanu, kā arī attiecībā uz ziņošanu datu subjektam par personas datu aizsardzības pārkāpumiem un attiecībā uz dažiem ar to saistītiem pārziņu pienākumiem, ciktāl tas demokrātiskā sabiedrībā ir nepieciešami un samērīgi, lai sniegtu konkrētu informāciju saistībā ar politisko izturēšanos bijušo totalitāro valsts režīmu laikā. Datu regulas apsvērumu 158. punktā norādīts, ka publiskām iestādēm vai publiskām vai privātām struktūrām, kuras glabā sabiedriskas nozīmes ierakstus, vajadzētu būt dienestiem, kuriem saskaņā ar Savienības vai dalībvalstu tiesību aktiem ir juridisks pienākums iegūt, saglabāt, novērtēt, kārtot, aprakstīt, paziņot, popularizēt, izplatīt ierakstus, kuriem ir pastāvīga vispārēja sabiedriska nozīme, un sniegt piekļuvi tiem. Dalībvalstīm turklāt vajadzētu būt pilnvarotām paredzēt turpmāku personas datu apstrādi arhivēšanas nolūkos, piemēram, nolūkā sniegt konkrētu informāciju saistībā ar politisko izturēšanos bijušo totalitāro valsts režīmu laikā, genocīdu, noziegumiem pret cilvēci, jo īpaši holokaustu, vai kara noziegumiem. Tādējādi Datu regula pieļauj izņēmumus gadījumiem, kad informācijas pieejamības mērķis ir sniegt konkrētu informāciju saistībā ar politisko izturēšanos bijušo totalitāro valsts režīmu laikā.Saskaņā ar Datu regulas 89. panta 2. punktu, ja personas datus apstrādā zinātniskās vai vēstures pētniecības nolūkos vai statistikas nolūkos, dalībvalsts tiesību aktos var paredzēt atkāpes no tiesībām, kas minētas Datu regulas 15., 16., 18. un 21. pantā, ņemot vērā šā panta 1. punktā minētos nosacījumus un garantijas, ciktāl šādas tiesības var neļaut vai būtiski traucēt sasniegt konkrētos nolūkus, un šādas atkāpes ir vajadzīgas minēto nolūku sasniegšanai.  Datu regulas 89. panta 1. punktā noteikts, ka uz apstrādi arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar šo regulu attiecas atbilstošas garantijas datu subjekta tiesībām un brīvībām. Ar minētajām garantijām nodrošina, ka pastāv tehniski un organizatoriski pasākumi, jo īpaši, lai nodrošinātu datu minimizēšanas principa ievērošanu. Minētie pasākumi var ietvert pseidonimizēšanu, ar noteikumu, ka nolūkus var sasniegt šādā veidā. Ja nolūkus var sasniegt, veicot turpmāku apstrādi, kas neļauj vai vairs neļauj identificēt datu subjektus, tos sasniedz minētajā veidā.  Ievērojot VDK dokumentu specifiku un vēsturisko kontekstu, VDK izpēte un citu projektā paredzēto mērķu sasniegšana bez VDK aģentu un citu saistīto personu identificēšanas nebūtu iespējama. Ievērojot minēto, projekts paredz, ka VDK dokumentos iekļauto fizisko personu dati sabiedrības interesēs, apstrādājami, izpētāmi un izmantojami zinātniskās, vēsturiskās un juridiskās pētniecības nolūkos, lai veicinātu sabiedrības iespējas iepazīt totalitāra režīma sekas un novērstu totalitārisma atkārtošanās iespēju. Šādos nolūkos pieļaujama šajos dokumentos minēto fizisko personas datu publicēšana. Saskaņā ar Datu regulas 9. panta 2. punkta j. apakšpunktu sensitīvu personas datu apstrāde pieļaujama, ja tā ir vajadzīga arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar šās regulas 89. panta 1. punktu, pamatojoties uz Eiropas Savienības vai dalībvalsts tiesību aktiem, kas ir samērīgi izvirzītajam mērķim, ievēro tiesību uz datu aizsardzību būtību un paredz piemērotus un konkrētus pasākumus datu subjekta pamattiesību un interešu aizsardzībai. Ievērojot minēto, projektā paredzēts aizliegums publicēt personu sensitīvos datus, izņemot:- VDK dokumentos minēto personu politiskās partijas – Padomju Savienības Komunistiskā partija, Vissavienības Ļeņina komunistiskā jaunatnes savienība, citas partijas un politiskās organizācijas – piederības norādi;- etnisko piederību un reliģisko pārliecību. Minētie izņēmumi noteikti, jo attiecīgi dati ir būtiski VDK dokumentu izpētē sakarā ar VDK vēršanos pret konkrētām iedzīvotāju grupām.  Ievērojot Datu regulu, projekts paredz, ka, izmantojot VDK dokumentus atbilstoši projektā paredzētajiem mērķiem:- nav nepieciešama VDK dokumentos un publikācijās minēto datu subjektu piekrišana un informēšana par datu izmantošanu; - nav piemērojamas šādas datu subjekta tiesības: tiesības labot datus, tiesības uz datu dzēšanu (tiesības “tikt aizmirstam”), tiesības ierobežot datu apstrādi, tiesības iebilst pret datu apstrādi. Projekts paredz Totalitārisma seku dokumentēšanas centra (turpmāk arī – Centrs) rīcībā esošo VDK dokumentu digitalizāciju noteiktos termiņos un digitālo kopiju nodošanu Latvijas Nacionālajam arhīvam. Tādējādi VDK digitālās kopijas glabāsies Latvijas Nacionālajā arhīvā, kur tās būs publiski pieejamas projekta mērķu izpildei un pētniecībai. VDK dokumentu digitālo kopiju izmantošana paplašinās VDK dokumentu pieejamību. Latvijas Nacionālajā arhīvā personas vieglāk varēs iepazīties ar minētajiem dokumentiem, jo kārtība, ka dokumentu oriģināli glabājas Satversmes aizsardzības birojā, kas ir valsts drošības iestāde ar paaugstinātām drošības prasībām, nenodrošina personām vieglu un ērtu pieeju. Turklāt līdz ar VDK dokumentu digitālo kopiju izmantošanu tiks aizsargāts VDK dokumentu oriģināla fiziskais stāvoklis.Projekts paredz, ka VDK dokumentu digitālās kopijas ir brīvi pieejamas un izmantojamas projektā paredzēto mērķu sasniegšanai, iesniedzot Latvijas Nacionālajā arhīvā rakstveida pieprasījumu saskaņā ar Arhīvu likumu. Attiecībā uz minēto pieprasījumu paredzēti izņēmumi no Arhīvu likuma, lai netiktu piemērotas prasības, ka personai ir tiesības pieprasīt un iegūt informāciju vienīgi par sevi un mirušajiem radiniekiem vai laulāto, kā arī iegūt informāciju par personas datu subjektu, ja no tā saņemta rakstveida atļauja. Paredzēts arī izņēmums, ka netiek piemērota Arhīvu likuma norma par dokumentu pieejamības un izmantošanas ierobežojumiem un ierobežojumu termiņiem, ja dokumenti satur sensitīvus personas datus vai citu informāciju par personas privāto dzīvi, ja tajos esošo personas datu vai informācijas izmantošana būtiski var aizskart personas privāto dzīvi. Projekts paredz, ka fizisko personu datu apstrāde atļauta vienīgi tādā apmērā, kādā tā nepieciešama pieprasījumā norādītā mērķa sasniegšanai un pieprasījumam atbilstošā apjomā. Privāto tiesību juridiskā vai fiziskā persona ir atbildīga par saņemtās informācijas izmantošanu atbilstoši šajos noteikumos paredzētajiem mērķiem.Projekts paredz, ka Latvijas Nacionālais arhīvs lēmumu par VDK dokumentu digitālo kopiju izmantošanu pieņem 10 darbdienu laikā no rakstveida pieprasījuma iesniegšanas dienas. Iestādes lēmumu par VDK dokumentu digitālo kopiju izmantošanu var apstrīdēt un pārsūdzēt Arhīvu likumā paredzētajā kārtībā. Projekts neskar Likuma 12. pantā paredzētās personas tiesības pieprasīt VDK dokumentus un informāciju šajā pantā paredzētajos gadījumos un apjomā.  Pēc Totalitārisma seku dokumentēšanas centra sniegtās informācijas, aplēses par digitalizējamo dokumentu apjomu ir šādas: 1. Alfabētiskā un statistiskās uzskaites kartotēka – 12 700 vienības;
2. Pārējā palīgkartotēka – 34 300 vienības;
3. Lietas – 700 000 lapas.

Par Centra rīcībā esošo VDK dokumentu digitālo kopiju nodošanas termiņu Latvijas Nacionālajam arhīvam noteikts 2019. gada 1. maijs. Vienlaikus jāņem vērā, ka VDK dokumenti ir arī citu institūciju rīcībā (piemēram, Iekšlietu ministrijas iestāžu, Latvijas Nacionālā arhīva), kā arī nav izslēgts, ka var būt trešo personu rīcībā.[[1]](#footnote-1) Lai netiktu ierobežota VDK dokumentu pieejamība, projektā paredzēts, ka Centrs un cita iestāde, kuras rīcībā ir VDK dokumenti, nodrošina VDK dokumentu oriģinālu pieejamību un izmantošanu saskaņā šiem noteikumiem līdz visu to rīcībā esošo VDK dokumentu digitalizācijai.Latvijas Nacionālā arhīva rīcībā esošie dokumenti jau šobrīd ir pieejami normatīvajos aktos noteiktā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē tika iesaistīts Satversmes aizsardzības birojs, Centrs, Kultūras ministrija un Latvijas Nacionālais arhīvs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas un juridiskās personas, kas izmantos VDK dokumentus zinātniskās, vēsturiskās un juridiskās pētniecības nolūkos. |
| 2. | Tiesiskā regulējuma ietekme uz tautsaimniecību un administratīvo slogu | Palielināsies administratīvais slogs iestādēm, nodrošinot VDK dokumentu pieejamību un Centram, veicot VDK dokumentu digitalizāciju un digitālo kopiju nodošanu Latvijas Nacionālajam arhīvam.Palielināsies administratīvais slogs arī Latvijas Nacionālajam arhīvam, glabājot un nodrošinot VDK dokumentu digitālo kopiju publisko pieejamību. |
| 3. | Administratīvo izmaksu monetārs novērtējums | Skatīt III sadaļā norādīto informāciju. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Rādītāji | n-gads | Turpmākie trīs gadi (*euro*) |
| n+1 | n+2 | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |   |   |   |   |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |   |   |   |   |   |   |   |
| 1.2. valsts speciālais budžets |   |   |   |   |   |   |   |
| 1.3. pašvaldību budžets |   |   |   |   |   |   |   |
| 2. Budžeta izdevumi |   |   |   |   |   |   |   |
| 2.1. valsts pamatbudžets |   |   |   |   |   |   |   |
| 2.2. valsts speciālais budžets |   |   |   |   |   |   |   |
| 2.3. pašvaldību budžets |   |   |   |   |   |   |   |
| 3. Finansiālā ietekme |   |   |   |   |   |   |   |
| 3.1. valsts pamatbudžets |   |   |   |   |   |   |   |
| 3.2. speciālais budžets |   |   |   |   |   |   |   |
| 3.3. pašvaldību budžets |   |   |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |   |   |   |   |   |   |   |
| 5. Precizēta finansiālā ietekme |   |   |   |   |   |   |   |
| 5.1. valsts pamatbudžets |   |   |   |   |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |   |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  |
| 8. Cita informācija | Pašreiz Ministru kabinetā tiek virzīts Ministru kabineta rīkojuma projekts “Par apropriācijas pārdali 2018. gadā”, kuram noteikts ierobežotas pieejamības statuss un kurā paredzēta budžeta apropriācijas pārdale projektā paredzēto uzdevumu veikšanai. Informācija par ietekmi uz valsts budžetu tiks atspoguļota projekta anotācijā pēc minētā rīkojuma apstiprināšanas Ministru kabinetā.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likuma Pārejas noteikumu 9. punkts noteic, ka “Šā likuma [18. panta](https://likumi.lv/ta/id/57277#p18) otrajā daļā minētos noteikumus Ministru kabinets izdod līdz 2018. gada 31. oktobrim. Līdz šo noteikumu spēkā stāšanās dienai ir piemērojami Ministru kabineta 1995. gada 13. jūnija noteikumi Nr. 151 "[Noteikumi par Totalitārisma seku dokumentēšanas centra rīcībā esošo Valsts drošības komitejas dokumentu izmantošanas kārtību](https://likumi.lv/ta/id/35456-noteikumi-par-totalitarisma-seku-dokumentesanas-centra-riciba-esoso-valsts-drosibas-komitejas-dokumentu-izmantosanas-kartibu)", ciktāl tie nav pretrunā ar šo likumu.” Ievērojot minēto, pēc šī Projekta spēkā stāšanās spēku zaudēs Ministru kabineta 1995. gada 13. jūnija noteikumi Nr. 151 "[Noteikumi par Totalitārisma seku dokumentēšanas centra rīcībā esošo Valsts drošības komitejas dokumentu izmantošanas kārtību](https://likumi.lv/ta/id/35456-noteikumi-par-totalitarisma-seku-dokumentesanas-centra-riciba-esoso-valsts-drosibas-komitejas-dokumentu-izmantosanas-kartibu)”. |
| 2. | Atbildīgā institūcija | Nav attiecināms. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē ievietots Tieslietu ministrijas mājaslapā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē 2018. gada 28. augustā ievietots Tieslietu ministrijas mājaslapā, aicinot viedokli par projektu ministrijai sniegt līdz 2018. gada 11. septembrim. |
| 3. | Sabiedrības līdzdalības rezultāti | Saņemts viens ierosinājums par projekta anotācijas saturu |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satversmes aizsardzības birojs, Centrs, Kultūras ministrija, Latvijas Nacionālais arhīvs un citas iestādes, kuru rīcībā ir VDK dokumenti.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas, jaunas institūcijas netiks izveidotas, esošās netiks likvidētas vai reorganizētas. |
| 3. | Cita informācija | Nav |

Iesniedzējs:

tieslietu ministrs Dzintars Rasnačs

1. Likuma **7. pants “VDK dokumentu nodošanas kartība”**

(1) Katrai institūcijai, iestādei vai personai, kuras rīcībā, pārkāpjot noteikto kārtību, nonākuši VDK dokumenti vai to apstiprinātas kopijas, līdz 1994. gada 31. decembrim tie jānodod Totalitārisma seku dokumentēšanas centram.

(2) Katrai institūcijai, iestādei vai personai kuras rīcībā nonāk VDK dokumenti vai to apstiprinātas kopijas pēc šā panta pirmajā daļā noteiktā termiņa, tie mēneša laikā jānodod Totalitārisma seku dokumentēšanas centram. [↑](#footnote-ref-1)